EFF vies oor appèlhofbeslissing in ‘doodskis-saak’Jackson en Oosthuyzen in die hof. Foto: Landi Slatter Die EFF gaan die Nasionale Vervolgingsgesag (NVG) vra om te appelleer teen ŉ hofbeslissing om die twee mans in die “doodskis-saak” se skuldigbevindings en vonnisse om te keer. Dit volg nadat Theo Martins Jackson en Willem Oosthuyzen se appèl teen hul skuldigbevindings en vonnisse Maandag in die appèlhof in Bloemfontein geslaag het. Jackson en Oosthuyzen is in 2017 gevonnis op ŉ reeks aanklagte nadat daar bevind is hulle het Victor Mlotshwa aangerand en in ŉ doodskis ingedwing. ŉ Video van die voorval is wyd op sosiale media versprei. Oosthuyzen en Jackson is onderskeidelik tot effektief 11 jaar en 14 jaar tronkstraf gevonnis. Hulle het reeds drie jaar van dié vonnis uitgedien. “Die EFF verwerp die appèlhof se besluit om die skuldigbevinding van hierdie twee rassiste ter syde te stel. Mlotshwa se menswaardigheid is geweldig deur die voorval aangetas,” sê die party Dinsdag in ŉ verklaring. Die EFF wil nou hê die NVG moet die saak met die Konstitusionele Hof opneem. “Ons howe moet regtig in ag neem dat anti-swart rassisme ŉ werklikheid vir wittes is wanneer hulle met swart mense te doen het. Wit bevoorregting red wit mense altyd van die lang arm van die gereg en dit moet einde kry,” lui die verklaring.